

PRESSEMELDING

116 millioner grasrot-kroner utbetalt

**I disse dager utbetaler Norsk Tipping 116 millioner kroner til 23 030 mottakere av Grasrotandelen over hele Norge. Pengene er spart opp i perioden 1.mai til 31. august i år, og det er spillerne selv som er avsender av pengene. Dette er fem millioner kroner mer enn ved samme tidspunkt i fjor.**

Grasrotandelen gir det frivillige Norge kjærkomne tilskudd til lagskasser over hele landet. Ordningen fyller fem år i år og det er nå over 876 000 av Norsk Tippings nesten to millioner spillere som har valgt sin grasrotmottaker. Så langt er det generert over 1,6 milliarder kroner gjennom ordningen. Både i fjor og året før ble det generert ca. 340 millioner kroner til grasrotformålene. Hittil i år har ordningen gitt 233 millioner kroner til lag og foreninger over hele landet, ca. 3 millioner kroner mer enn samme periode i fjor.

Grasrotandelen utbetales tre ganger i året. Tabellen nedenfor viser de lagene og foreningene som har mottatt mest hittil i år (1.1.2014-31.8.2014)

|  |  |  |
| --- | --- | --- |
| 1 | VÅLERENGA FOTBALL | 1 558 605 |
| 2. | BRANN SPORTSKLUBBEN |  851 281 |
| 3. | BODØ-GLIMT FK |  822 365 |
| 4. | LIONS CLUB FREDRIKSTAD |  804 298 |
| 5. | SARPSBORG 08 FOTBALLFORENING |  768 840 |
| 6. | LILLESTRØM SPORTSKLUBB |  747 648 |
| 7. | URANIENBORG FUTSALKLUBB |  614 528 |
| 8. | STRØMSGODSET TOPPFOTBALL |  613 697 |
| 9. | KATTENS VERN |  557 180 |
| 10. | LØRENSKOG IDRETTSFORENING |  514 226 |

*Hele oversikten finner du vedlagt eller på* [*Norsk Tippings hjemmesider her*](https://www.norsk-tipping.no/grasrotandelen/artikler/hvem-fikk-fra-grasrotandelen--82575)*.*

Hele Norsk Tippings overskudd går til samfunnsnyttige formål og Grasrotandelen gir de som spiller mulighet til selv å bestemme hva noe av dette overskuddet skal gå til. Et lag eller en forening valgt av den enkelte spiller får et beløp tilsvarende fem prosent av spillerens innsats. Når kunden spiller Lotto for hundre kroner, går fem kroner til grasrotmottakeren vedkommende har valgt, uten at innsatsen i spillet, vinnersjanse eller eventuell premie reduseres.

For at et lag eller forening skal kunne motta midler fra Grasrotandelen, må det være registrert i Frivillighetsregisteret (en del av Brønnøysundregisteret) og godkjent som grasrotmottaker.

**For ytterligere informasjon:**

Roar Jødahl, kommunikasjonsrådgiver 970 71404